Flere borgere skal fremover have mulighed for at bo i en billig, almen bolig i Jammerbugt Kommune. I forbindelse med budgetforliget 2020 blev der afsat midler til at etablere lejeboligerne - og nu skal byggeriet så i gang. Det besluttede Kommunalbestyrelsen på et møde torsdag aften - og åbner dermed op for de kommende otte nye almene boliger på Nordvangsvej i det centrale Skovsgård sydvest for Brovst. - I kommunalbestyrelsen arbejder vi for, at der skal være et bredt udbud af boligtyper til borgerne i kommunen. Lejeboliger har været et ønske gennem længere tid i Skovsgård, og det er glædeligt, at vi nu får sat gang i processen med at etablere de spændende boliger, siger borgmester Mogens Gade. De fire af boligerne bliver på 97 m² hver fordelt på fire værelser. De øvrige fire boliger bliver hver på 70 m² med to værelser. Alle boliger får tilmed en overdækket terrasse på ca. 10 m², et udhus på 5,5 m² og en carport på 16 m². Den månedlige husleje bliver på 7.112 kr. for boligerne på 97 m² og 5.565 kr. for boligerne på 70 m². Lejlighederne skal bygges i samarbejde med Domea Aabybro. Beboerne forventes at blive klar til indflytning i begyndelsen af 2021.

Referat:
De otte boliger bliver placeret på Nordvangsvej. Boligerne forventes at blive klar til indflytning i starten af 2021.